‘Klein vegtertjie’ 14 weke te vroeg geboreBaba Charmé (Foto: Verskaf) ’n Jong ma van Middelburg waak tans by haar babadogtertjie se hospitaalbed nadat sy Saterdag sowat 14 weke te vroeg in ’n staatshospitaal in dié dorp in Mpumalanga gebore is. Die piepklein baba Charmé weeg maar 640 g en word tans gemaklik en warm gehou. Amor Schoeman, woordvoerder van die Child Medi-organisasie wat ouers met mediese hulp bystaan, het Donderdag aan Maroela Media vertel dat klein Charmé “vasbyt”, maar dringend spesiale mediese sorg benodig – mediese sorg wat die staatshospitaal waar sy tans opgeneem is nié kan bied nie. Volgens Schoeman het Charmé vanoggend ’n noue ontkoming gehad toe haar hart gaan staan het. Daar word vermoed dat sy te vroeg van die C-pac, ’n suurstofmasjien, gehaal is en is inderhaas weer aan die masjien gekoppel nadat sy bygebring kon word. “Sy is ’n regte klein vegtertjie,” sê Schoeman. Volgens Schoeman staan Charmé ’n goeie kans op oorlewing mits sy die regte mediese sorg ontvang. “Ons het baie staatshospitale gekontak, maar hulle is net nie ingerig om ’n vroeggebore baba te behandel nie. Sy kort private sorg en die regte spesialiste.” Charmé se ouers is nog baie jonk en kan nie bekostig om vir die private sorg vir hul eersteling te betaal nie. Volgens Schoeman benodig die paartjie sowat R90 000 as deposito om Charmé in ŉ private hospitaal te laat opneem, waarna koste sowat R15 000 per dag in dié hospitaal sal beloop. Baba Charmé (Foto: Verskaf) Charmé se familie het gevolglik die Child Medi-organisasie gekontak om namens hul geld in te samel om dié pienkvoet ’n kans op lewe te bied. Schoeman is oortuig daarvan dat Charmé uiteindelik ’n normale lewe sal kan lei. Sy verwys na die soortgelyke geval van baba Mia van Polokwane wat óók te vroeg gebore is en vir wie geld ook ingesamel moes word sodat sy die regte mediese sorg kon ontvang. “Vandag is baba Mia een jaar oud en springlewendig en gesond. Charmé sal ook wees as ons haar help,” sê Schoeman. “Charmé sal waarskynlik ’n maand tot ’n maand en ’n half in die hospitaal moet bly om aan te sterk, maar sy sal dit maak.” Dié organisasie is dringend op soek na weldoeners wat kan help om Charmé na die Life Midmed-hospitaal, ’n private hospitaal in Middelburg, oor te plaas. Alle skenkings en betalings aan die hospitaal word deur die organisasie bestuur. ŉ Trust is intussen begin vir diegene wat bydraes wil maak. Kliek hier vir meer besonderhede oor die trust. Besoek die Child Medi-organisasie se Facebook-blad vir meer inligting of stuur ’n e-pos na [email protected].